Bolandse nooi'ntjie is die Afrikaanse weergawe van die Engelse liedjie "Beautiful Dreamer" deur die Amerikaanse liedjieskrywer Stephen Foster (1826-1864). Dit is as lied 109 in die FAK-sangbundel opgeneem. Die liedjie is in Maart 1864 ná Foster se dood die eerste keer gepubliseer, deur Wm. A. Pond & Co. van New York. Volgens die titelblad van die eerste uitgawe is dit die laaste liedjie wat hy voor sy dood geskryf het. Dit is egter dalk reeds in 1862 geskryf. Bolandse nooi'ntjie, stil is die nag, soet is jou rus na die lang, lange dag! Saans in my drome kom ek na jou, smagtend na lonkies uit oë so blou. Berge en dale kan ons nooit skei, want in die droomland ontmoet jy vir my. [Refrein] Bolandse nooi'ntjie, stil is die nag! Kom in my drome, o liefste, ek wag! Kom in my drome, o liefste, ek wag! Bolandse nooi'ntjie, sluimer nou sag, ver in die droomland ontmoet ons vannag, daar waar die blomme weelderig groei, daar waar die strome sag murmelend vloei.